Vyhlásenie
Ministerstva zdravotníctva Slovenskej republiky

o rozporoch k návrhu zákona

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa predkladá s rozporom s Republikovou úniou zamestnávateľov Slovenskej republiky (ďalej len „RÚZ“), Asociáciou zamestnávateľských zväzov a združení Slovenskej republiky (ďalej len „AZZZ“) a s Úradom pre normalizáciu, metrológiu a skúšobníctvo Slovenskej republiky (ďalej len „ÚNMS SR“).
Predmetom rozporu s RÚZ a AZZZ je pripomienka (požiadavka) na vypustenie činnosti „objednanie osoby na vyšetrenie vrátane objednania na konkrétny čas“ a činnosti „potvrdenie o návšteve“ z činností, ktoré sú súčasťou zdravotného výkonu. Pripomienky požadujú, aby obe tieto činnosti boli vypustené a neboli súčasťou zdravotného výkonu. 
RÚZSR
1. čl. I., novelizačný bod 1
- Vypustiť z textu začiatok vety  „Súčasťou zdravotného výkonu je aj objednanie osoby na vyšetrenie vrátane objednania na konkrétny čas, ....
- V poslednej vete navrhujeme vypustiť slovo potvrdenie.
Odôvodnenie:
Objednávanie pacientov a hľadanie vhodného termínu na vyšetrenie , alebo potvrdzovanie návštev nie sú činnosti viazané na odbornú spôsobilosť zdravotníka. Ide o typickú administratívnu prácu, ktorú zvládne poskytovať aj nezdravotník. Z toho dôvodu je nelogické viazať ju na odborný výkon lekára.  Ak takúto činnosť necháme vykonávať zdravotníka, tak znížime priepustnosť ambulancie, kedy sa zdravotník (lekár alebo sestra) bude venovať administratíve na úkor poskytovania zdravotnej starostlivosti. Zároveň je táto časť aj v rozpore s aktivitami Ministerstva zdravotníctva Slovenskej republiky (ďalej len „MZ SR“), kde podporuje rozvoj profesionálnych administratívnych pracovníkov práve s cieľom znižovať administratívnu záťaž u zdravotníkov.
Potvrdenie - ide o administratívny výkon týkajúci sa neprítomnosti v práci. Rovnako nejde o zdravotnícky výkon tak, ako ním nie je potvrdenie o ePN a alebo potvrdenie o OČR.
MZ SR: 
Uvedené pripomienky boli prerokované na viacerých spoločných rozporových konaniach MZ SR so zástupcami RÚZ, ktoré sa konali v dňoch 11. júna 2026, 18. júna 2026, 19. júna 2026, 24. júna 2026 a 2. júla 2026.
Pripomienky neboli akceptované. Predkladateľ berie na vedomie argumentáciu pripomienkujúceho subjektu. K úprave tejto problematiky však ministerstvo plánuje pristúpiť komplexne a systémovo v rámci celkového riešenia témy poplatkov a doplatkov v zdravotníctve, ktorá úzko súvisí s objednávaním pacientov na konkrétny čas. Izolované vypustenie týchto ustanovení z definície súčasti zdravotného výkonu v tejto fáze legislatívneho procesu by mohlo vytvoriť nežiaduce problémy v aplikačnej praxi ambulantného sektora. Napríklad absencia maximálnej výšky poplatky za objednanie, poplatok za objednanie na výkony prevencie, čo je kontraproduktívne s podporou prevencie zo strany rezortu alebo absentujúca úprava ochranného limitu za sumu poplatkov pre sociálne slabšie skupiny obyvateľstva s rizikom zhoršenia prístupu k zdravotnej starostlivosti. Otázka administratívnych činností a manažmentu termínov bude predmetom samostatnej, ucelenej legislatívnej úpravy, ktorú rezort aktuálne pripravuje. Ponecháva sa preto doterajší stav. 
Rozpor trvá, nepodarilo sa ho odstrániť na viacerých rozporových konaniach.

AZZZ
1. Čl. I, § 2 odsek 2 
Vypustiť z textu začiatok vety „Súčasťou zdravotného výkonu je aj objednanie osoby na vyšetrenie vrátane objednania na konkrétny čas, .... Rovnako vypustiť z odseku aj  nasledovný text „alebo potvrdenie o návšteve zdravotníckeho pracovníka.“.
Odôvodnenie:
Objednávanie pacientov a hľadanie vhodného termínu na vyšetrenie, alebo potvrdzovanie návštev nie sú činnosti viazané na odbornú spôsobilosť zdravotníka. Ide o typickú administratívnu prácu, ktorú zvládne poskytovať aj nezdravotník. Z toho dôvodu je nelogické viazať ju na odborný výkon lekára. Ak takúto činnosť necháme vykonávať zdravotníka, tak znížime priepustnosť ambulancie, kedy sa zdravotník (lekár alebo sestra) bude venovať administratíve na úkor poskytovania zdravotnej starostlivosti. Zároveň je táto časť aj v rozpore s aktivitami MZ SR, kde podporuje rozvoj profesionálnych administratívnych pracovníkov práve s cieľom znižovať administratívnu záťaž u zdravotníkov.
2. Čl. I, § 2 odsek 2
Z poslednej vety žiadame vypustiť: „Súčasťou zdravotného výkonu je aj objednanie osoby na vyšetrenie vrátane objednania na konkrétny čas .... alebo potvrdenie o návšteve zdravotníckeho pracovníka.“.
Odôvodnenie: Uvedené činnosti, najmä objednávanie pacientov a vystavovanie potvrdení o návšteve, majú administratívny charakter a nepredstavujú poskytovanie zdravotnej starostlivosti ani odborný medicínsky výkon. Na ich zabezpečenie sa nevyžaduje odborná zdravotnícka kvalifikácia, pričom ich v praxi často vykonáva administratívny pracovník zdravotníckeho zariadenia. Z uvedeného dôvodu tieto činnosti nemajú byť považované za súčasť zdravotného výkonu.
3. Čl. II, § 3 odsek 4
Z ods. 4 vypustiť „objednanie osoby na vyšetrenie vrátane objednania na konkrétny čas“ a  „potvrdenie o návšteve zdravotníckeho pracovníka“ zo súčastí zdravotného výkonu.   
Odôvodnenie: Uvedené činnosti, najmä objednávanie pacientov a vystavovanie potvrdení o návšteve, majú administratívny charakter a nepredstavujú poskytovanie zdravotnej starostlivosti ani odborný medicínsky výkon. Na ich zabezpečenie sa nevyžaduje odborná zdravotnícka kvalifikácia, pričom ich v praxi často vykonáva administratívny pracovník zdravotníckeho zariadenia. Z uvedeného dôvodu tieto činnosti nemajú byť považované za súčasť zdravotného výkonu.
MZ SR: 
Uvedené pripomienky boli prerokované na viacerých spoločných rozporových konaniach MZ SR so zástupcami RÚZ, ktoré sa konali v dňoch 11. júna 2026, 18. júna 2026, 19. júna 2026, 24. júna 2026 a 2. júla 2026.
Pripomienky neboli akceptované. Predkladateľ berie na vedomie argumentáciu pripomienkujúceho subjektu. K úprave tejto problematiky však ministerstvo plánuje pristúpiť komplexne a systémovo v rámci celkového riešenia témy poplatkov a doplatkov v zdravotníctve, ktorá úzko súvisí s objednávaním pacientov na konkrétny čas. Izolované vypustenie týchto ustanovení z definície súčasti zdravotného výkonu v tejto fáze legislatívneho procesu by mohlo vytvoriť nežiaduce problémy v aplikačnej praxi ambulantného sektora. Napríklad absencia maximálnej výšky poplatky za objednanie, poplatok za objednanie na výkony prevencie čo je kontraproduktívne s podporou prevencie zo strany rezortu alebo absentujúca úprava ochranného limitu za sumu poplatkov pre sociálne slabšie skupiny obyvateľstva s rizikom zhoršenia prístupu k zdravotnej starostlivosti. Otázka administratívnych činností a manažmentu termínov bude predmetom samostatnej, ucelenej legislatívnej úpravy, ktorú rezort aktuálne pripravuje. Ponecháva sa preto doterajší stav. 
Rozpor trvá, nepodarilo sa ho odstrániť na viacerých rozporových konaniach.
ÚNMS SR
K vlastnému materiálu
V čl. I žiadame doplniť nový bod, ktorým sa v prílohe č. 1 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „zákon č. 576/2004 Z. z.") zabezpečí uvádzanie názvov jednotlivých druhov určených meradiel v súlade s terminológiou uvedenou v zákone č. 157/2018 Z. z. o metrológii o zmene a doplnení niektorých zákonov v znení neskorších predpisov (ďalej len „zákon o metrológii"). Z tohto dôvodu žiadame doplniť do čl. I vlastného materiálu nový novelizačný bod v nasledovnom znení:
„V prílohe č. 1 sa menia body 1, 3, 6 a 24, ktoré znejú:
1. fonendoskop a neinvazívne meradlo tlaku krviX) s manžetami pre všetky vekové a hmotnostné kategórie pacientov
3. lekársky teplomerX),
6. materializovaná dĺžková miera – zvinovací meter alebo iná pomôcka na meranie dĺžky alebo obvodu časti telaX),
24. chladnička na lieky s kalibrovaným teplomeromX),“
Poznámka pod čiarou k odkazu č. x) znie:
Zákon č. 157/2018 Z. z. o metrológii a o zmene a doplnení niektorých zákonov v znení neskorších predpisov
Odôvodnenie:
Zákon o metrológii stanovuje v § 11 ods. 1 písm. b) používanie určených meradiel pri ochrane zdravia. V prípade meradiel uvádzaných v zákone č. 576/2004 Z. z. ide o neinvazívne meradlo tlaku krvi, lekársky teplomer a materializovanú dĺžkovú mieru, ktoré sú uvedené v prílohe č. 1 zákona č. 576/2004. Zároveň podľa § 17 ods. 1 písm. a) zákona o metrológii je orgán verejnej moci, podnikateľ alebo iná osoba (poskytujúca ošetrovateľskú starostlivosť) povinný používať povinne kalibrované meradlo, ak sa meranie uskutočňuje podľa osobitného predpisu a nevykonáva sa určeným meradlom. V prípade meradiel uvádzaných v zákone č. 576/2004 ide o inú pomôcku na meranie dĺžky alebo obvodu časti tela a kalibrovaný teplomer v chladničke na lieky. Zároveň sa požadovanou úpravou zabezpečí zjednotenie písania názvov jednotlivých druhov určených meradiel, ktoré upravuje zákon o metrológii s meradlami požadovanými a používanými v zdravotníctve.
MZ SR: 
Pripomienka nebola akceptovaná, pretože je nad rámec predkladaného materiálu (zoznam zdravotných výkonov). Pripomienkou sa požaduje úprava meradiel v prílohe č. 1, bez vecného prieniku do predmetu návrhu, ktorým je nový zoznam zdravotných výkonov. 
MZ SR pristúpi k prehodnoteniu prílohy č. 1 zákona č. 576/2004 Z. z. (základné materiálno-technické vybavenie na poskytovanie ošetrovateľskej starostlivosti v zariadení sociálnej pomoci) komplexne spolu s prehodnotením povinného minimálneho materiálno-technického vybavenia ustanoveného vo vyhláške č. 236/2025 Z. z. na základe návrhov a vstupov od iných subjektov a zástupcov poskytovateľov zdravotnej starostlivosti. 
Zároveň dňa 10.7.2026 bol do medzirezortného pripomienkového konania vložený legislatívny návrh LP/2026/385, ktorý v čl. III, bod 17 obsahuje upravené znenie podľa vznesenej pripomienky: https://www.slov-lex.sk/elegislativa/legislativne-procesy/SK/LP/2026/385. 
Rozpor trvá. Napriek zapracovaniu pripomienky do legislatívneho návrhu vyššie sa rozpor nepodarilo odstrániť (pripomienkujúci subjekt trvá na tom, že zapracovanie pripomienky nebolo úplné).

